Ingvar Kamprad

Feodor Ingvar Kamprad (1926–2018) var en svensk gründer som grunnla møbelvarehuskjeden IKEA.

I 2007 var han Europas rikeste. Mellom 2005 og 2010 var han, ifølge Forbes, blant de ti rikeste i verden, med en formue på 28 milliarder dollar. Under andre verdenskrig var Kamprad medlem av en svensk nazistisk organisasjon, og han tok aldri avstand fra dets leder.

 Biografi 
Kamprad ble født på gården Elmtaryd, nær den lille landsbyen Agunnaryd i Ljungby i Småland i Sverige. Det var den største gården i området med sine 500 hektar tomt. Kamprad testet sin forretningssans allerede som unggutt, da han solgte fyrstikker til naboer fra sin sykkel. Han fant ut at han kunne kjøpe fyrstikker billig i store partier i Stockholm, selge dem løst til lave priser og likevel sitte igjen med fortjeneste. Senere utvidet han sitt forretningsområde til å selge fisk, juletrepynt, frø og senere kulepenner og blyanter. Da Kamprad var 17 år, fikk han belønning av sin far for sin innsats på skolen.Ingvar Kamprad: IKEA Founder and One of the World's Richest People  (About.com Entrepreneurs) Han brukte pengene til å danne det som i dag er IKEA. På denne tiden var han også aktiv nazist,Nya avslöjanden om Kamprads nazi-förflutna  og han tok aldri avstand fra den svenske nazistlederen Per Engdahl, tvert i mot omtalte han Engdahl som en stor mann så sent som i 2010.

Akronymet IKEA kommer av initialene fra hans navn (Ingvar Kamprad), i tillegg til Elmtaryd, gården hvor han vokste opp, og den nærliggende landsbyen Agunnaryd.

Kamprad har innrømmet at hans dysleksi hadde innvirkning på den interne driften av selskapet. Ett eksempel er de svenske navnene på møblene hos IKEA, som opprinnelig ble valgt fordi Kamprad hadde problemer med å huske produktenes numre i lagerbeholdningen.

Kamprad bodde i Epalinges i Sveits fra 1976. Ifølge et intervju med TSR, den franskspråklige, sveitsiske TV-kringkasteren, kjørte Kamprad en 15 år gammel Volvo, fløy kun økonomiklasse og oppfordret IKEA-ansatte til å alltid skrive på begge sider av et ark.«Cheap is good, says furniture magnate» NZZ Online, March 27, 2006 I tillegg ble Kamprad kjent for å besøke IKEA for et billig måltid. Han var også kjent for å kjøpe julegaver og -papir i salgene etter jul. Kamprads sparsommelighet er veldokumentert, men det er også en viktig del av det totale selskapsbildet som IKEA presenterer for sine ansatte og allmennheten. Han nevnte sjelden at han eide en villa i et høyprisområde i Sveits, et stort landområde i Sverige og en vingård i Provence i Frankrike, eller at han kjørte en Porsche i flere år.Ikea-Kamprads lyxvillor, Expressen, August 22, 2004Folkhemsmöbleraren 80 år , Dagens Industri, March 29, 2006Lyxhusen som Kamprad vill tala tyst om, Dagens Nyheter, August 19, 2004

Mens han jobbet med møbelprodusenter i Polen tidlig i sin karriere, ble Kamprad alkoholiker. Han uttalte i 2014 at han fikk dette under kontroll.

 Formue 
Ifølge det svenske økonomitidsskriftet Veckans Affärer"Who's really the world's richest?" CNNMoney.com, April 6, 2004 var han den rikeste personen i verden i 2004. Denne rapporten baserer seg på antagelsen om at Kamprad eide hele selskapet, noe både IKEA og Kamprad-familien avviste. Personlig hadde Kamprad lite eierskap i selskapet, men overførte mesteparten til Stichting INGKA Foundation og INGKA Holding som en del av en kompleks skatteplan, og dette gjorde at hans faktiske kontroll over selskapet var litt uklar.

Tidsskriftet Forbes rangerte i en periode på 2000-tallet Bill Gates som nummer 1 og Kamprad som nummer 4 av verdens rikeste personer. Ifølge det tyske internettselskapet T-Online var Kamprad den fjerde rikeste personen i verden, med 53 milliarder dollar. I mars 2005 gjorde den varierende verdien av amerikanske dollar at Kamprad kom øverst på listen i en annen rapport. I mars 2007 anslo Forbes hans formue til 33 milliarder dollar. I 2011 ble det fremlagt dokumenter som viste at Kamprad hadde solgt majoriteten av sin andel i IKEA mange år tidligere. I 2015 var Kamprads formue ifølge Forbes 3,4 milliarder dollar, og han var nummer 497 på listen over verdens rikeste.

Etter hans død viste det seg at hans formue var på 469 milliarder kroner, og at han var blant verdens 10 rikeste personer da han døde.

 Stichting INGKA Foundation 
Den nederlandskregistrerte stiftelsen Stichting INGKA Foundation er navngitt etter Kamprad, og eier INGKA Holding, som er morselskapet til alle IKEA-butikkene. Denne ideelle organisasjonen ble i mai 2006 omtalt av økonomitidsskriftet The Economist som verdens største veldedighetsorganisasjon – med en antatt verdi på minst 36 milliarder dollar i 2006 (større enn Bill & Melinda Gates Foundation) – men dens hovedformål er, ifølge noen, antatt å være selskapsskattunngåelse og beskyttelse mot overtakelse for IKEA. Kamprad var styreleder i stiftelsen.

 Annet arbeid 
Kamprad var i utgangspunktet en meget privat person, som sjelden gjorde noe ut av seg i det offentlige. Likevel ga han ut noen få verker. Først fortalte han inngående om IKEAs holdninger til sparsommelighet og entusiasme, i en erklæring kalt «A Testament of a Furniture Dealer». Den ble skrevet i 1976, og har siden blitt ansett som ideologien til IKEAs møbelkonsept. Han jobbet også med den svenske journalisten Bertil Torekull på boken «Leading By Design: The IKEA Story». I selvbiografidelen av boken forklarer han om sin filosofi, samt sine prøvelser og triumfer ved dannelsen av IKEA.Kamprad, Ingvar and Torekull, Bertil Leading By Design: The IKEA Story Harper Collins, Sept.1, 1999. ISBN 978-0-06-662038-1

 Kontrovers 
I 1994 ble de personlige brevene til den svenske fascistaktivisten Per Engdahl gjort offentlige, etter hans død. Det ble avdekket at Kamprad hadde blitt med i Engdahls pro-nazistiske gruppe i 1942. Kamprad hadde skaffet midler og rekruttert medlemmer til gruppen så sent som i september 1945. Det er ikke kjent når Kamprad trakk seg ut av gruppen, men han fortsatte vennskapet med Engdahl frem til starten av 1950-tallet.

Etter denne offentliggjørelsen sa Kamprad at han dypt angret på den delen av sitt liv. Han kalte det for sin største tabbe, og han skrev senere et unnskyldningsbrev til alle sine IKEA-ansatte med jødisk opphav. IKEA er en av få detaljister som har varehus i Israel samtidig som den også har varehus i den arabiske verden. Det antas at dette reflekterer et forsøk på å roe ned denne kontroversen."Swedish goulash and sofas whet Israeli appetites at Netanya Ikea" Jewish News Weekly of Northern California, April 6, 2001

Ingvar Kamprad døde 27. januar 2018.

 Referanser 

 Se også 
 Liste over milliardærer
 IKANO

 Eksterne lenker 


  Forbes.com: Forbes liste over verdens rikeste mennesker 

Kategori:Svenske forretningsfolk
Kategori:Æresdoktorer ved Lunds universitet
Kategori:Personer fra Ljungby kommun
Kategori:Ikea
Kategori:Milliardærer
Kategori:Gründere